春日城南聞禽鳥聲喧甚爲賦二十二韻
作者：戴表元
朝代：宋

paragraphs: 今日春氣至，新禽各啁嘲。
豈無好唇舌，入耳何怓怓。
雊鵒最多端，能以巧自殽。
黄頭亦翾給，微吭和且調。
無計頗滑熟，烏鴉與鷦鷯。
自餘不知名，喧呼雜竽簫。
黑衣猥雄黠，晝動固非梟。
均爲樂其性，幸此風日朝。
城南六七曲，荒園繞榛茅。
我來感物變，何異在山郊。
惟聞黄鸝至，不聞叫交交。
當由戀幽谷，畏寒還避囂。
群英蓋壤內，小大一逍遥。
得氣不足悅，觸情遂相遼。
乘墉少年兒，挾彈欲見邀。
所規不滿掬，翻令污厨庖。
鷹鶻勢險薄，爪長尤善捎。
同群自戕擊，此禍極無聊。
深藏務遠晦，尚懼形色招。
危機布平陸，况乃縱輕僄。
悲憐復譬釋，當鳴詎爲妖。
但懷道傍樹，信美非其巢。